**Универзитет у Нишу**

**Филозофски факултет**

Наставно-научном већу

**Рецензија**

**Збирке методичких припрема**

**„***Методички узлети***”**

Публикација „*Методички узлети*“ коју су приредиле доц. др Снежана Божић, проф. др Снежана Милосављевић Милић и проф. др Марина Јањић, представља збирку методичких припрема за часове у основној и средњој школи, из области друштвено-хуманистичких наука. Збирку чине изабране припреме за часове са којима су наставници из основних и средњих школа у Србији учествовали на Конкурсу за најбоље методичке припреме, који је током школске 2018/2019. године спровео Центар за професионално усавршавање Филозофског факултета у Нишу. Овај Конкурс је расписан са циљем интензивирања професионалне сарадње Факултета на коме се реализује велики број студијских програма за образовање будућих наставника, са наставницима из праксе, као и са намером да допринесе осавремењавању наставне праксе у школама. На конкурсу су учествовали наставници предмета који припадају филолошким и друштвеним наукама. Публикација „*Методички узлети*“ садржи изабране припреме за часове са овог конкурса и приређена је са идејом да би могла допринети узајамном обогаћивању теоријских знања и практичних искустава. Збирка је намењена како наставницима из школа (пре свега онима који предају предмете из области друштвено-хуманистичких наука, али и свим осталим наставницима, као извор идеја за иновирање сопственог наставног рада), тако и наставницима, сарадницима и студентима факултета на којима се школују будући наставници (као материјал за учење у оквиру методичких предмета).

Приложени рукопис публикације има 178 страна. Након предговора уредница, следи део збирке у коме је изложено укупно 12 припрема за часове: три првонаграђене припреме из области филолошких наука, три првонаграђене припреме из области друштвених наука и додатних шест изабраних припрема за часове различитих предмета. У збирци су своје место нашле припреме за часове српског језика, књижевности и културе изражавања, затим француског, руског и немачког језика, историје, социологије, основа економије и банкарства, а има и примера пројектне и тематске наставе. Поред самих припрема, представљени су и прилози за рад на часу које су аутори појединих припрема доставили.

Додатну вредност публикацији дају коментари уредница на крају сваке припреме, у којима су истакнуте најзначајније вредности сваке представљене методичке припреме. На основу прегледа изабраних припрема за часове из ове збирке и оцена које су истакле уреднице, може се рећи да ова збирка промовише активну наставу у којој је присутно међупредметно повезивање садржаја, повезивање са свакодневним животом, подстицање критичког мишљења ученика и њихово самовредновање, што се остварује применом кооперативног учења, пројектне и амбијенталне наставе, као и коришћењем креативних, занимљивих материјала који привлаче пажњу ученика и подстичу их на ангажовање. У неким припремама планиране активности својом духовитошћу и ведрином или игровним карактером наставу могу учинити пријатном, а учење лаким. У великом броју припрема предвиђена је и примена савремене информационе технологије у настави. Овакви часови доприносе остваривању како образовних, тако и васпитних циљева, односно развијању предметних и међупредметних компетенција ученика и њихових компетенција за целоживотно учење

Имајући у виду садржај ове методичке збирке и њену практичну вредност, са задовољством предлажем Наставно-научном већу Филозофског факултета Универзитета у Нишу да прихвати за објављивање публикацију „*Методички узлети*“ коју су приредиле доц. др Снежана Божић, проф. др Снежана Милосављевић Милић и проф. др Марина Јањић.

У Нишу, 25. јануара 2020.

Доц. др Гордана Ђигић

Филозофски факултет Универзитета у Нишу