RECENZIJA ZBORNIKA RADOVA

**TEORIJA I PRAKSA**

**U OBRAZOVANJU SOCIJALNIH RADNIKA**

Zbornik radova *Teorija I praksa u obrazovanju socijalnih radnika* nastao je nakon uspešno održane prve konferencije sa međunarodnim učešćem, Jačanje kapaciteta osnovnih akademskih studija socijalne politike i socijalnog rada***,*** koja je održana u Nišu, na Filozofskom fakultetu 20. septembra 2019. godine. Ova publikacija po obimu obuhvata 160 strana i podeljena je u tri celine. U njoj je prezentovano jedanaest radova autora iz Banja Luke, Sarajeva, Beograda i Niša. Tema konferencije, pa samim tim i ovog zbornika, izbrana je shodno potrebama i problemima savremenog društva u kome se i kreiraju nastavni programi za jednu veoma društveno angažovanu profesiju – profesiju socijalni radnik.

Autorkе članka *Obrazovanje za socijalni rad: korespondira li curriculum sa društvenim izazovima*, Jagoda Petrović i Olivera Grbić, daju analitički osvrt na sadržaje curriculuma Socijalnog rada na Univerzitetu u Banja Luci „s ciljem da se pokaže u kojoj meri on korespondira sa savremenim socijalnim potrebama i problemima, među kojima su najrasprostranjeniji siromaštvo, socijalna isključenost, nezaposlenost, destrukcija porodice i migracije“. Osvrćući se na humanističku misiju socijalnog rada, koja se ostvaruje kroz antidiskriminatorsku praksu i osnaživanje pojedinaca i grupa, autorke razmatraju strukturu nastavnog programa socijalnog rada na Univerzitetu u Banja Luci Potrebno je kako zaključuju u svojim analizama da *„curriculum obrazovanja za profesiju socijalnog rada ponudi znanja pomoću kojih se socijalni radnici mogu uhvatiti u koštac sa aktuelnim društvenim izazovima“*. Migracije i siromaštvo se javljaju udruženo u svakom društvu. Ovi socijalni problemi su konstantni i akutni u BiH. Međutim, u nastavnom planu i programu nema predmeta koje se bave socijalnim radom u oblasti migracija, tako da studenti ne stiču znanja i veštine za rad sa ovom populacijom.

Autori Dragana Zaharijebski i Danijela Gavrilović u svom radu na temu *Rodni sadržaji u silabusima akademskih studija socijalne politike i socijalnog rada* ukazuju na potrebu urodnjavanja obrazovnih sadržaja na programu osnovnih akademskih studija Socijalna politika i socijalni rad na Filozofskom fakultetu u Nišu. U pristupu izabranoj temi autorke su prvo kroz različite međunarodne i nacionalne dokumenet razvile analitički okvir (rodno osetljiv sadržaj udžbenika i predmeta, korišćenje rodno osetljivog jezika, eliminacija rodnih stereotipa i predrasuda), koji ukazuje na neophodnost prisustva rodnih sadržaja u silabusima nastavnih predmeta, a zatim su analizirani sadržaji predmeta koje autorke teksta predaju na studijskom programu Socijalna politika i socijalni rad, na Filozofskom fakultetu u Nišu u pogledu urodnjenosti ishoda, ciljeva i sadržaja predmeta. U radu je prikazana prisutnost različitih aspekata rodnih sadržaja, ali je ukazano i na njihovo odsustvo i mogućnost uvođenja.

Ineresantna je i analiza *Obrazovanja socijalnih radnika u Kraljevini Švedskoj*, autorica Ane Čekerevac i Danijele Pavlović sa Fakulteta političkih nauka, Univerziteta u Beogradu.Cilj rada bio je da pokaže karakteristike procesa obrazovanja socijalnih radnika u savremnom razvijenom svetu, sa posebnim akcentom na švedski model. Ova profesija nastoji da se razvija kontinuirano, a profesionalci imaju misiju da stalno rade na svom ličnom i profesionalnom razvoju, kako bi mogli da adekvatno promovišu društvene promene, razvoj i socijalnu pravdu. U Kraljevini Švedskoj izmedju ostalog autorice posebno naglašavaju samorefleksivnu praksu i grupne procese radi efektivnosti ličnog i profesionalnog razvoja studenata socijalnog rada .

Profesionalni razvoj u cilju unapređenja kompetencija profesionalaca, radi pružanja kvalitetnijih usluga u socijalnom radu, jeste glavna ideja vodilja autorice Sanje Polić sa fakulteta političkih nauka, Univerziteta u Beogradu. Naslov njenog priloga je: *Profesionalni razvoj socijalnih radnika u Republici Srbiji u kontekstu celoživotnog učenja*. Profesionalni razvoj socijalnih radnika, kako autorica zapaža, slabo je istražen kod nas i u svetu. „Radi usaglašavanja kvaliteta profesionalnog razvoja socijalnih radnika potrebno je zakonski regulisati obavezno sprovođenje standarda u visokoškolskim ustanovama za obrazovanje socijalnih radnika i u vladinom i nevladinom sektoru koji zapošljava socijalne radnike“, navodi Sanja Polić. Osim toga u zaključku posebno izdvaja aktuelne faktore profesionalnog razvoja socijalnih radnika: a) svest o neophodnosti stručnog usavršavanja kod socijalnih radnika i rukovodioca, b) razvijena zakonska regulativa, c) motivisanost za kontinuiranim stručnim usavršavanjem, d) finansiranje usavršavanja, e) kvalitetni planovi stručnog usavršavanja, f) podrška i sistematsko negovanje refleksivne prakse, g) kvalitetna supervizija, h) efikasna i otvorena komunikacija u radnom okruženju, i) veći nivo kontrole nad radnim opterećenjima.

Interesantna je i tema kojom se bavi Dijana Janković, diplomirana socijalna radnica sa

Fakulteta političkih nauka, Univerziteta u Beogradu. Naime ona se u svom radu na temu *Učenje socijalnog rada sa decom i porodicama na primeru iz prakse-perspektiva studenta*, bavi iskustvom studenta koji je suočen sa nesigurnošću i strahovima pred budućim izazovima prakse socijalnog rada. S tim u vezi svako iskustvo simulacije, diskusije, grupnog rada i primene modela učenja na primerima iz prakse jeste dragoceno.

Zbornik radova je koncipiran kao tri zasebne celine. Nakon prvog dela u kome su prikazane uglavnom analize studijskaih programa socijalnog rada, u drugom delu izloženi su radovi koji se bave stručnom praksom studenata socijalnog rada. Milica Glišić i Violeta Marković u članku pod naslovom *Organizacija stručne prakse za studente socijalnog rada-primeri dobre prakse na fakultetu političkih nauka Univerziteta u Beogradu i u inostranstvu* kritičkianaliziraju ishode učenja koji se očekuju od praktične nastave predstavljajući teorijske modele koji govore o značaju praktične nastave za obrazovanje budućih profesionalaca u oblasti socijalnog rada. Osim toga, dati su primeri brojnih inostranih univerziteta gde je praksa zastupljena i sa 30 kredita. Autorke su se posebno osvrnule na strukturu prakse na Univerzitetu u Belfastu i rezultate istraživanja sa studentima na ovom programu. Prikazana je i kritički razmatrana praksa u okviru nastavnog programa Socijalna politika i socijalni rad Fakulteta političkih nauka u Beogradu. U zaključku rada naglašava se da stalna potreba unapređenja kompetncija iziskuje i više vremena i kredita posvećenih praksi.

Anida Dudić, ispred Odseka za socijalni rad fakulteta političkih nauka Univerziteta u Sarajevu, bavila se temom: *Značaj studijske prakse u obrazovanju studenata socijalnog rada.* U članku su prikazani rezultati istraživanja u vezi sa obimom, značajem i realizacijom terenske nastave studenata i iskustvima koja su stekli. U istraživanju su učestvovali studenti druge, treće, četvrte i pete godine socijalnog rada, koji su u toku akademskih 2017/18 i 2018/19 godine obavili terensku praksu u udruženjima, nevladinim organizacijama, obrazovnim ustanovama i centrima za socijalni rad u trajanju po 10 radnih dana. Ovo iskustvo je za njih bilo izuzetno dragoceno. Izdvojili su kao posebno vredno iskustvo neposredan rad s klijentom, kao i samostalan rad na dokumentaciji. Ipak, na kraju istraživanja izjavljivali su da je vreme predviđeno za praktičnu nastavu nedovoljno. Temom terenskog rada bavila se i Jasna Hrnčić, sa Fakulteta političkih nauka, Univerziteta u Beogradu. Naslov njenog rada je: *Terenska nastava studenata socijalne politike i socijalnog rada: sadržaj, evaluacija i programi obuke za mentore*. Autorka se osvrće na usvojene Standarde praktične obuke u obrazovanju socijalnih radnika iz 2016. godine, čija je primena na neki način evaluirana kroz kvantitativno i kvalitativno istraživanje karakteristika, efekata i izazova terenske nastave studenata osnovnih studija socijalne politike i socijalnog rada. Prema navodima Jasne Hrnčić, ispitanici su dali pozitivnu ocenu iskustva terenske prakse, pri čemi je upravo kvalitet mentorskog rada bio od izuzetnog značaja za procenu pozitivnih efekata terenske nastave. Radi unapređenja kvaliteta mentorskog rada kreirana su i pilotirana dva programa obuke mentora. Programi su akreditovani od nadležnog ministarstva i usvojeni kao programi celoživotnog obrazovanja na Fakultetu političkih nauka u Beogradu. Ipak važno je nastojati da se program terenske nastave I dalje razvija, da se pripremaju priručnici, unapređuje organizacija terenske obuke, ustanovi njena redovnost I promovisanje, kao I kvalitetna obuka I supervizija mentora

U poslednjem delu zbornika grupisani su radovi koji se bave aktuelnim problemima iz prakse socijalnog rada. Autori Natalija Jovanović I Nenad Stanojević ističu problem siromaštva sa kojim se neminovno suačavaju profesionalci u radu sa različitim kategorijama stanovništva u stanju socijalne potrebe. Tema rada je *Siromaštvo kao socijalni problem*, U najvećem delu teksta autori se bave konceptom I teorijskim pristupima siromaštvu, faktorima koji ga uslovljavaju I posledicama siromaštva, kao I siromaštvom u Srbiji. “Sadašnja i buduća kriza drušva se ne može razrešiti bez potpunog sagledavanja pitanja obrazovanja kao važnog ekonomskog faktora“, zaključuju autori. Nacionalna strategija planiranja obrazovanja mora se bazirati na većem izdvajanju nacionalnog dohotka za razvoj obrazovanja, mora uvažavati zahteve modernog tržišta zapošljavanja i pratiti politiku ekonomskog razvoja.

Porodica i roditeljstvo su u fokusu autorki Dušice Milojević i Marijane Georgieve. Obe su saradnici na Progarmu jačanje porodice, koji podržava Fondacija SOS Dečija sela Srbije i svoje iskustvo i čitav projekat su prikazale u svom radu pod nazivom *Program jačanja porodica u Nišu- podrška porodicama*. U radu je predstavljena jedinstvena usluga pružanja podrške porodici sve u cilju najboljeg interesa deteta i kompetntnog roditeljstva.

U zborniku je i članak Aleksandre Savić zaposlene u Crvenom krstu Niš na temu: *Podršlka deci i mladima sa smetnjama u razvoju i invaliditetom*. Organizacija Crveni krst ustanovljena je sa misijom pružanja svake vrste pomoć i podrške ugroženim kategorijama stanovništva. Kao takva organizacija, on ima značajnu ulogu u pružanju psihosocijalne podrške i socijalnoj inkluziji dece sa invaliditetom i smetnjama i teškoćama u razvoju. U radu je između ostalih aktivnosti organizacije Crveni krst u Nišu, predstavljen program podrške deci i mladima sa invaliditetom i smetnjama u razvoju *Promocija humanih vrednosti* (PHV), koji je „organizovan u vidu interaktivnog rada i ima za cilj da podstakne razvoj socijalnih veština, veština za učenje i uključivanje ovih pojedinaca i njihovih porodica u život zajednice“.

\*\*\*

Ova publikacija je značajna za razvoj nastavnih programa socijalne politike i socijalnog rada u regionu, jer jasno ukazuje da je njihovo osavremenjavanje neophodno, a da to iziskuje i promene akreditacionih normativa, naročito kada je u pitanju praksa socijalnog rada. Osim toga okupljanje stručnjaka iz regiona na ovakvoj konferenciji i njihovo zajedničko nastojanje da se kritički i analitički evaluiraju kurikulumi, svakako vodi uzajamnom povezivanju i usaglašavanju standarda i kompetencija profesije, sa zadatkom da obrazovni sistem unapredi kompetencije profesionalaca, koji treba da se uhvate u koštac sa aktulnim, nažalost i hroničnim društvenim problemima u regionu, a to su migracije i siromaštvo.

Radovi su u zborniku grupisnani u temetski veoma homogene celine. Zbornik *Teorija i praksa u obrazovanju socijalnih radnika* je produkt prve konferencije koju je organzovao jedan „mlad“ depratman sa ambicijom da prati evropske i svetske tokove, kada su u pitanju standardi u obrazovanju socijalnih radnika, profesije sa bazičnim zadatkom humanizacije i demokratizacije društva, putem borbe protiv sromaštva i razvijanje usluga podrške porodici, grupama i pojedincima. Stvaranje društvenog ambijetna kadrog da se stara o najugroženijim korisnicima socijalnih usluga, antidiskriminatorski i antipotčinjavajuća društveni normativi i praksa, jeste najvažnija odgovornost kreatora aktuelnih i budućih nastavnih programa u oblasti socijalne politike i socijalnog rada.

Prof. Dr Jelisaveta Todorović

Filozofski fakultet Univerziteta u Nišu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana 24.1.2020.